El Geoparc Tremp-Montsec s’anomenarà 'Geoparc Orígens Pirineus Catalans' — RàdioSeu 107.2 FM: notícies de La Seu d'Urgell, l'Alt Urgell i el Pirineu
Sou a: Inici / Notícies / El Geoparc Tremp-Montsec s’anomenarà 'Geoparc Orígens Pirineus Catalans'
El Geoparc Tremp-Montsec s’anomenarà 'Geoparc Orígens Pirineus Catalans'
El projecte es comercialitzarà amb aquesta marca de posicionament territorial i sota unes directrius que han estat presentades aquest dimecres a la Diputació de Lleida
Geoparc Orígens Pirineus Catalans és el nom comercial que adopta a partir d'ara el Geoparc Conca de Tremp-Montsec per promocionar-se i donar-se a conèixer. Amb la nova nomenclatura es vol posar èmfasi en els orígens i en els diferents estadis de la formació dels Pirineus i, a la vegada, es vol englobar els dinou municipis que integren el projecte, repartits entre quatre comarques: el Pallars Jussà, la Noguera, el Pallars Sobirà i l'Alt Urgell.
La nova marca s'acompanya d'un logotip amb la imatge d'una petjada de dinosaure, en concret d'un titanosaure, i de la lletra 'O', per reforçar així el terme i el concepte 'orígens'. D'altra banda, des del Geoparc es fixen com a objectiu poder aconseguir en els pròxims anys més finançament per poder tirar les diferents accions previstes i revalidar d'aquí a quatre anys el segell internacional, que reconeix mundialment la riquesa geològica i paleontològica, el patrimoni natural, històric i cultural del territori.
Tant el logotip i la nomenclatura són fruit d'un procés de treball i concertació amb el territori, en el qual hi han participat més de 50 persones de diversos sectors socials en grups de treball. L'objectiu final és posicionar el geoparc no només entre el públic científic, sinó atraure també visitants nacionals i internacionals amb diversos interessos.
La Xarxa Global de Geoparcs de la Unesco comprèn 140 localitzacions en 38 països d'arreu del món. D'aquestes, 73 formen part de la Xarxa de Geoparcs Europeus i es reparteixen en 24 països, dels quals dos es troben en territori català, el de la Catalunya Central i el recentment reconegut de la Conca de Tremp-Montsec.
Valor geològic i natural
El director general de Polítiques Ambientals i Medi Natural, Ferran Miralles, ha subratllat que rebre el reconeixement com a geoparc "posa en valor els actius del territori, en especial la geologia, i això és importantíssim per a la seva conservació". Per la seva banda, el president del geoparc, Joan Ubach, s'ha mostrat convençut que el nou nom comercial, que recull l'empremta dels últims dinosaures d'Europa, "ajudarà a posicionar la zona a nivell internacional".
El president de la Diputació de Lleida, Joan Reñé, ha qualificat el geoparc com a projecte "de territori" i ha assegurat que incidirà positivament en el desenvolupament econòmic i turístic de la demarcació i "ajudarà a posicionar més i millor el Pirineu i les terres de Lleida".
Renovació cada quatre anys
Incrementar els visitants al territori i més pressupost
Seu a Tremp
Presentació del nom comercial del Geoparc Tremp-Montsec (Foto: Diputació de Lleida)
Logotip del Geoparc Orígens Pirineus Catalans